પુ.ઉપવાસીબાપુનાં પરમ શિષ્ય દિપસિંહજી ભટ્ટી નાં કહેવા મુજબ ઉપવાસીબાપુ પોતાનાં ગુરૂની આજ્ઞા લઈ રામટેકરી થી બરડા ડુંગરમાં આવેલ ભૃગુઋષિ નાં આશ્રમે આવ્યા હતાં. ડુંગરોની વચ્ચે કુદરતી સૌંદર્યથી ભરપુર એવા આ આશ્રમમાં શિવજી નું મંદિર, કાલભૈરવ નું સ્થાનક આવેલા છે. અહીં પુ.ઉપવાસીબાપુએ અખંડ જ્યોત જલાવી. તે આજે પણ જલે છે. અહીં બાપુએ ખુબ જ કઠિન તપ કર્યું. તેઓ સાતેક વર્ષ આ જગ્યામાં રહ્યા હતા અને જગ્યાને સુંદર બનાવીને તેમના સેવક ભાઈશંકરભાઈને સોંપીને ત્યાંથી નીકળી ગયા હતાં. ત્યારબાદ તેઓ વાંકાનેર રેલ્વેસ્ટેશન પાસે આવેલ હનુમાનજીની જ્ગ્યાએ આવ્યા. અહીં તેઓએ એકાદ વર્ષ રહીને હનુમાનજીની સેવાપુજા અને તપ કર્યુ હતું. ત્યાંથી તેઓ મજેવડી ગામમાં આવ્યા. ત્યાં પણ તેમણે ગામનાં પાદરમાં આવેલ હનુમાનજીનાં મંદિરે આશરે એકાદ બે વર્ષ રહ્યા હતા. ત્યાંથી આગળ જઈને તેઓ ઉજડા ગામ ગયા અને થોડોક સમય ત્યાં રહ્યા હતા. ત્યારબાદ પાદરીયા ગયા હતા.ત્યાં ગંગારામબાપુનો ધુણો આવેલો છે. ત્યાંથી થોડે દુર પગલીયાપીરની જગ્યા આવેલી છે ત્યાં પણ રોકાણા હતાં. ત્યાંથી તેઓ શ્રી નાગબાઈ માતાજી ની ધારે ગયા અને ત્યાં શ્રી નાગબાઈમાતાજીનું મંદિર બનાવ્યું તેમજ નાગેશ્વર મહાદેવનાં મંદિરનું નિર્માણ કર્યું. થોડા વર્ષો આ જગ્યા પર રહ્યા. ત્યાંથી ભાદરા ગામે ગયા. ત્યાં પણ શ્રી હનુમાનજીનું મંદિર આવેલુ છે. અહીં પુ.બાપુ લગભગ અઢારેક વર્ષ રહ્યા હશે. ઈ.સ.૧૯૮૨માં શ્રી નાથજીદાદા ટ્રસ્ટ નાં ટ્રસ્ટીઓ રાજમલજી જાદવ, ભાવસિંહજી ચાવડા વગેરેએ પુ.બાપુને દાણીધારની જ્ગ્યામાં મહંત તરીકે લઈ આવ્યા.